

**MESTO SPIŠSKÁ BELÁ**

**Správa o činnosti za rok 2024**

**Komunitné centrum**

# Spišská Belá, Január 2025

**Správa o činnosti za rok 2024**

**Názov právnickej osoby: Mesto Spišská Belá**

**Sídlo: Petzvalova 18, 059 01 Spišská Belá**

**Štatutárny zástupca: Ing. Mgr. Peter Zibura**

**IČO: 00326518**

**Názov zariadenia: Komunitné centrum**

**Právna forma: bez právnej subjektivity, sociálny služba je súčasťou Organizačnej štruktúry mesta Spišská Belá**

**Forma poskytovania sociálnej služby: ambulantná, terénna**

**Predkladateľ:**

**Ing. Mgr. Peter Zibura, primátor mesta**

**Zodpovedná:**

**Ing. Anna Mlaková, vedúca Odboru sociálnych vecí**

**Spracovateľ:**

 **Mgr. Martina Živčáková, odborný zamestnanec komunitného centra**

**KOMUNITNÉ CENTRUM**

 Komunitné centrum je zariadenie sociálnych služieb, kde sa poskytujú sociálne služby krízovej intervencie fyzickej osobe v nepriaznivej sociálnej situácii podľa §2 ods. 2 písm. h) zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákona o sociálnych slzžbách“). Integruje v sebe prvky sociálnej práce, komunitnej práce a komunitnej rehabilitácie. Na území mesta Spišská Belá poskytuje služby od roku 2021. Jeho poslaním je poskytnutie komplexnej služby jednotlivcovi, rodine ako aj celej miestnej komunite, ktorá z rôznych dôvodov nemá možnosti na svojpomoc, sociálnu mobilitu, získanie sociálnych zručností či vlastnú sebarealizáciu. Všetky služby poskytované komunitným centrom sú bezplatné.

 Primárnou cieľovou skupinou komunitného centra sú prevažne sociálne vylúčené skupiny obyvateľstva, jednotlivci ako aj celé rodiny, ktoré majú sťažený prístup k získaniu inštitucionálnej pomoci, či zamestnaniu sa. Sekundárnou cieľovou skupinou sú všetci ďalší obyvatelia mesta. Jednou zo špecifických cieľových skupín, ktorej smerovala pomoc komunitného centra v roku 2024 sú aj deti a rodiny, v ktorých sa vykonávajú opatrenia sociálnoprávnej ochrany detí a sociálnej kurately či pomoci v hmotnej núdzi.

**V komunitnom centre bolo v roku 2024 našim občanom v zmysle zákona o sociálnych službách poskytované:**

* **Základné sociálne poradenstvo -** posúdenie povahy problému fyzickej osoby, rodiny alebo komunity, poskytnutie základných informácií o možnostiach riešenia problému a podľa potreby aj odporúčanie a sprostredkovanie ďalšej odbornej pomoci. Bolo vykonávané ambulantnou alebo terénnou formou. Sociálne poradenstvo bolo poskytované všetkým cieľovým skupinám.
* **Pomoc pri uplatňovaní práv a právom chránených záujmov**, ktoré je zamerané na poradenstvo pri vybavovaní úradných záležitostí, pomoc pri vybavovaní osobných dokladov, pri spisovaní a podávaní písomných podaní, vypisovaní tlačív, pri písomnej komunikácii v úradnom styku a vybavovaní iných vecí v záujme fyzickej osoby.
* **Pomoc pri príprave na školskú dochádzku a školské vyučovanie –** primárnym cieľom je zlepšenie školského prospechu a plnenia riadnej povinnej školskej dochádzky dieťaťa, ako pripravenosť detí na školské vyučovanie.
* **Záujmová činnosť –** bola realizovaná formou skupinových stretnutí. Jej cieľom bolo predovšetkým uspokojenie potrieb a záujmov, ako aj rozvoj a udržanie životných zručností a schopností účastníkov stretnutí.
* **Preventívne aktivity –** cieľom bolo predchádzanie sociálno-patologických javov. V spolupráci s Mestskou políciou sa podarilo pre našich starších obyvateľov zrealizovať workshop na tému: Kriminálne podvody na senioroch a ich prevencia.
* **Komunitná práca -** išlo o podporu aktivít členov miestnej komunity k svojpomocnému

riešeniu sociálnych problémov v rámci miestneho spoločenstva.

* **Komunitná rehabilitácia –** cieľom bola obnova alebo rozvoj fyzických schopností, mentálnych schopností a pracovných schopností fyzickej osoby v nepriaznivej sociálnej situácii a podpora jej začlenenia do spoločnosti.

 Okrem týchto obligatórnych činností, poskytovalo a zabezpečovalo komunitné centrum aj iné činnosti (v súlade s § 15 ods. zákona o sociálnych službách), ktoré zvyšovali kvalitu sociálnej služby, a to:

* **Pomoc dvom jedno rodičom** pri vypísaní žiadosti o finančný príspevok z Nadácie pre deti Slovenska.

V rámci grantového programu **„**Hodina deťom: Jar 2024“, bola podporená 1 rodina zo Spišskej Belej sumou 400 €.

V rámci programu „Budúcnosť pre rodiny 2024/2025“ bol z nášho mesta podporený 1 osamelý rodič s 2 deťmi sumou 1.200 €. Táto suma je mu vyplácaná v pravidelných mesačných splátkach vo výške 100 € po dobu 1 roka.

* **Pomoc rodine, ktorá sa ocitla v neočakávanej krízovej životnej situácii**, kde táto pomoc spočívala v spísaní žiadosti o finančný príspevok z Nadácie PSK pre podporu rodiny. Nadácia poskytuje pomoc a podporu jednotlivcom a rodinám v sociálnej, ekonomickej a existenciálnej núdzi. Zo Spišskej Belej bola podporená 1 rodina finančným príspevkom v sume 400 €,za účelom zhotoveniaelektrickej prípojky pre rodinný dom, ktorý táto rodina obýva.
* **Stretnutia seniorov –** sú dôležitou súčasťou starostlivosti o starších ľudí. Tieto stretnutia napomáhajú vzniku sociálnych interakcií, pomáhajú udržiavať fyzické a psychické zdravie, predchádzajú vzniku sociálnej izolácie, poskytujú priestor na socializáciu, ako aj výmenu skúseností a budovanie starých i nových priateľstiev. Počas roka 2024 sa v KC takto stretávali 2 skupiny seniorov pri spoločnom rozhovore, opekačke, pečení šišiek, palaciniek, športových hrách, ako aj zábave na Anna bále.
* **Stretnutia rodín so ZŤP deťmi –** prebiehali skupinovou formou (karneval, stretnutia rodín, krúžková činnosť) a individuálnou formou v programe Múdre hranie. Práca s ŤZP deťmi bola zameraná na rozvoj jemnej motoriky, pozornosti a rozpoznávania. Program je prospešný pre deti s poruchami centrálnej nervovej sústavy, s poruchou pozornosti (ADD) a poruchou pozornosti spojenou s hyperaktivitou (ADHD).
* **Svojpomocná skupina náhradných rodičov –** cieľom bolo vytvoriť skupinu ľudí z nášho mesta, ktorí majú do svojej starostlivosti súdom zverené deti (vnúčatá, synovcov, netere...), ktorí by navzájom zdieľali svoje problémy, radosti i starosti. Členovia skupiny si tak mali možnosť svojimi životnými skúsenosťami poskytovať vzájomnú podporu, inšpiráciu, podnety a vzájomne sa viesť k svojpomoci.
* **Detská skupina** - prostredníctvom záujmovej činnosti sme umožnili vytvoriť deťom z náhradných rodín priestor na vzájomné spoznanie sa a kvalitné a zmysluplné trávenie voľného času.
* **Detský klub –** prebiehal formou skupinového stretnutia, na ktorom sa u detí z rómskej komunity rozvíjali grafomotorické zručnosti, jemná motorika, zrakové vnímanie. Pri uvedomelom pohybe deti trénovali koordináciu svalstva ruky, zápästia a prstov. Na stretnutiach bol deťom poskytnutý priestor pre ich vlastnú aktivitu. Prostredníctvom hier sa s deťmi precvičovali farby, priestorovú orientáciu a pozornosť. Deti sa učili prirodzene a spontánne bez toho, aby si to uvedomovali.
* **Projekt** **Beľan Beľanovi –** ľudia majú možnosť priniesť tu zachovalé a použiteľné veci (oblečenie, školské pomôcky, bytové zariadenie a pod.), ktoré už nepotrebujú. Tie tak môžu poslúžiť nielen klientom využívajúcim služby komunitného centra, ale aj ďalším občanom mesta. V roku 2024 sa takto adresne pomohlo mnohým rodinám.
* **Bezplatné právne poradenstvo pre občanov nášho mesta –** poskytovala advokátka Ing. Mgr. Zuzana Kovalčíková. Cieľom právneho poradenstva bolo pomôcť klientom chrániť a presadzovať ich práva a záujmy v rámci platných právnych predpisov. Náklady za poskytovanie tejto bezplatnej pomoci znášalo mesto. V roku 2024 využilo právne poradenstvo 64 občanov mesta Spišská Belá, vo väčšine za účelom pomoci rodinného a majetkového práva.
* **Kariérové poradenstvo-** realizovalo sa pre klientov KC v spolupráci s Kežmarskou platformou pre sociálne začlenenie (KEPLA), od februára – marca 2024 počas 5 skupinových stretnutí za účasti 4 klientov. Cieľom poradenstva bola podpora začlenenia dlhodobo nezamestnaných na trh práce. Stretnutia boli zamerané na zmapovanie profesijnej orientácie jednotlivých účastníkov skupiny, bariér pri vstupe na trh práce, rozvoj komunikačných zručností. Výstupom stretnutí bolo vypracovanie životopisov, žiadostí do zamestnania, ako aj kontaktovanie konkrétnych zamestnávateľov.

 **Všetkým týmto cieľovým skupinám bolo poskytované aj sociálne poradenstvo.**

Komunitné centrum reagovalo v priebehu roka 2024 svojimi činnosťami a aktivitami na potreby ľudí v miestnej komunite.Služby boli poskytované individuálnou alebo skupinovou formou. Na skupinových aktivitách realizovaných v komunitnom centre boli zastúpené rôzne vekové skupiny a to deti, mládež, dospelí, seniori, ako aj sociálne a zdravotne znevýhodnení občania. Členovia komunít sa združovali na základe spoločných záujmov, cieľov a príslušnosti k určitej skupine, čím podporovali zapájanie sa ľudí do svojich aktivít a prispievali tak k aktívnemu životu. Pravidelné stretnutia umožňovali členom komunít plnohodnotnejšie využívať svoj voľný čas, napĺňali ich pocitom vzájomnej spolupatričnosti a súdržnosti, podporovali socializáciu a sociálnu rehabilitáciu. Zároveň pomáhali napĺňať ich špecifické potreby a prispievali k zlepšeniu a skvalitneniu ich života i duševného zdravia. V neposlednom rade prispeli k budovaniu inklúzie medzi jednotlivými skupinami obyvateľov nášho mesta.

**Prehľad počtu klientov komunitného centra za rok 2024 (nie sú tu započítaní členovia skupinových stretnutí):**

Počet osôb, ktoré navštívili KC: 86

Z toho počet osôb z MRK: 37

**Celkový počet poskytnutej sociálnej služby v KC vo forme konzultácií, základného sociálneho poradenstva, intervencií, pomoci pri uplatňovaní práv a právom chránených záujmov, pomoci pri príprave na školskú dochádzku a školské vyučovanie, terénnej sociálnej práce, materiálnej pomoci za rok 2024:** 709

**Celkový počet skupinových stretnutí za rok 2024:** 151

|  |  |  |  |  |  |  |  |
| --- | --- | --- | --- | --- | --- | --- | --- |
| **Komunita** | Seniori 1(záujmová činnosť) | Seniori 2(záujmová činnosť) | Svojpomocná skupina náhradnýchrodičov | Skupina detíz náhrad.rodín | Kariérové poradenstvo | Detský klub | Matky sŤZP deťmi  |
| **Počet stretnutí** | 33 | 5 | 3 | 3 | 5 | 2 | 100 |

**Zhodnotenie sociálnej služby v komunitnom centre za rok 2024 zo strany klientov:**

Úroveň poskytovania sociálnych služieb v Komunitnom bola počas celého roka sledovaná:

* prijatím ústnych spätných väzieb, kde práca odborného zamestnanca komunitného centra bola hodnotená pozitívne
* dotazníkovou formou:
* dotazníky boli k dispozícii pre všetkých klientov komunitného centra v mesiacoch 01-11/2024
* vyplnených sa vrátilo len 12 dotazníkov
* vyhodnotenie dotazníkov spokojnosti: možno konštatovať, že celkovo s poskytovanou SS v KC sú prijímatelia uvedenej sociálnej služby spokojní. Komplexne a objektívne sa ale nedá dotazník relevantne vyhodnotiť, nakoľko sa klienti k väčšine otázkam nevyjadrili.
* Konkrétne vyhodnotenie dotazníkov spokojnosti je súčasťou dotazníkov.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Stanovisko Komisie bytovej, sociálnych vecí a verejného poriadku k Správe o činnosti za rok 2024:**

Komisia odporúča MsZ mesta Spišská Belá zobrať na vedomie Správu o činnosti Komunitného centra za rok 2024.